C 152/72
HU
Az Európai Unió Hivatalos Lapja
2022.4.6.
III (Előkészítő jogi aktusok)
EURÓPAI GAZDASÁGI ÉS SZOCIÁLIS BIZOTTSÁG AZ EGSZB 565.
PLENÁRIS ÜLÉSE – INTERACTIO, 2021.12.8.–2021.12.9.
Az Európai Gazdasági és Szociális Bizottság véleménye – A Bizottság közleménye az Európai Parlamentnek, a Tanácsnak, az Európai Gazdasági és Szociális Bizottságnak és a Régiók Bizottságának: Az Európai Bizottság iránymutatása a dezinformáció visszaszorítását célzó gyakorlati kódex megerősítéséről [COM(2021) 262 final] (2022/C 152/11)
Előadó: Thierry LIBAERT
Felkérés:
Európai Bizottság, 2021.7.1.
Jogalap:
az Európai Unió működéséről szóló szerződés 304. cikke
Illetékes szekció:
„Egységes piac, termelés és fogyasztás” szekció
Elfogadás a szekcióülésen:
2021.11.18.
Elfogadás a plenáris ülésen:
2021.12.9.
Plenáris ülés száma:
565.
A szavazás eredménye: (mellette/ellene/tartózkodott)
198/3/6
1.
Következtetések és ajánlások 1.1.
Az Európai Gazdasági és Szociális Bizottság (EGSZB) elismeri a dezinformáció visszaszorítását célzó gyakorlati kódex megerősítéséről szóló iránymutatással kapcsolatos útmutató színvonalát, valamint az Európai Bizottság eltökéltségét, hogy folyamatosan javítsa a dezinformáció visszaszorítására tett intézkedéseit. 1.2.
Az EGSZB azt ajánlja az Európai Bizottságnak, hogy legyen szüntelenül résen, nehogy a dezinformáció elleni küzdelem ürügyül szolgálhasson a polgári szabadságjogok, különösen a véleménynyilvánítás szabadságának korlátozásá­ hoz. 1.3.
Az EGSZB azt javasolja, hogy a dezinformáció elleni fellépések legyenek kiemelt prioritások, és inkább a dezinformáció térnyerését igyekezzenek visszaszorítani, semhogy csak a tartalmát moderálják.
A megelőzőbb és harciasabb hozzáállást támogatja ezért, amihez pedig több erőforrásra, különösen hatáskörökre van szükség. 1.4.
Az EGSZB üdvözli, hogy az Európai Bizottság hangsúlyt helyez a dezinformációval történő bevételszerzés elleni küzdelemre.
Azt ajánlja, hogy az online reklám szereplőinek önkéntes kötelezettségvállalásain kívül az Európai Bizottság vegyen fontolóra kötelezőbb érvényű gazdasági, jogi vagy pénzügyi eszközöket is. 1.5.
Az EGSZB azt javasolja, hogy szakadatlanul és határozottan folytassák a tárgyalásokat a digitális platformokkal, leginkább azért, hogy tisztázzák és továbbfejlesszék az információkezelés módszereit.
Ez a Facebookra kiemelten vonatkozik, különösen mivel az EU lakosságának 78 %-a, tehát több mint 300 millió európai polgár Facebook-felhasználó.